Appenzell (Bezirk)
Appezöll ischt e politische Gmeend (me sääd offiziöll Bezirk) im Kantoo Appezöll Inneroode i de Ostschwiiz.

Geografii 
De Bezirk Appezöll bestood us de Döefe Rinkebach, Kau, Meistesrüüti mit em Weile Brende ond em Doef Appezöll. S Gebiet weed vo de Settere doflosse.

Appezöll 
Zwee Drettel vom Doef Appezöll, wo glichzytig no Hoptoet vom Kantoo Appezöll Inneroode ischt, ghörid zom Bezirk Appezöll. De Rest vom Doef ghööd zu zwee andere Bezirk (Rüüti und Schwendi). Mit sine schöne Hüüse i de Gasse, de Cheeche Sankt Maurizius ond em Landsgmeendsplatz ischt de Fläcke beliebt bi Touriste us em Inn- ond Ossland.

Kau 
D Streusidlig Kau liid westlig vom Doef Appezöll uf eme Hügel obe ond bestood us em Kaubaad, em Gämpingplatz Eische ond no andene chlinne Waile.

Meistesrüüti 
Östlig vom Doef Appezöll, i Richtig Gääs, liid uf ere Aahöchi Meistesrüüti mit em Waile Brende, wo sölbe no chli wiite obe ond absiits vom Vechee ischt. Do Meistesrüüti good d Hoptstrooss vo Appezöll uf Gääs ond d Isebaalini vo de Appezölle Bahne hät dai en chlinne Bahof.

Gschecht 
De Bezirk Appezöll, so wiene hüt bestood, ischt 1872 us de Rood Lehn ond eme Tääl vo de Rood Rinkebach entstande. De rot Ring im Wappe, mit em ufrächte, schwaaze Bär uf silbrigem Grond, symbolisiet de ehemolig Hof, us dem de Fläcke Appezöll bestood.

Bevölkerig 
Quelle: Bundesamt für Statistik 2005

Weblink 

 Offiziölli Websiite vom Bezirk Appezöll
 Kantonali Siite vom Bezirk Appezöll

Fuessnoote 

Ort im Kanton Appezöll Inneroode
Appezell